Misdaadstatistiek: SA se gevaarlikste provinsie is…Argieffoto Die nasionale misdaadstatistiek van 2015/2016 is Vrydag deur die Suid-Afrikaanse Polisiediens (SAPD), in samewerking met Statistiek Suid-Afrika, in die parlement bekendgemaak. “Daar is ’n duidelike verskil te bemerk in die wyse waarop die bekendmaking in vergelyking met vorige jare benader is. Die syfers is duidelik en deursigtig wat die betroubaarheid van die data weerspieël,” het Lorraine Claasen, misdaadanalis van AfriForum Navorsing Instituut (ANI), Saterdag gesê. “Die moordsyfer van 18 673, wat ’n toename van 4.9% teenoor die vorige finansiële jaar behels, noodsaak dat die SAPD in hulle Back to Basics-benadering op kontakmisdade teen individue moet fokus. Alhoewel die gebruik en misbruik van drank en dwelms volgens die SAPD baie van die skuld vir die toename moet dra, is daar ook na die verantwoordelikheid, betroubaarheid en professionele optrede van SAPD-lede verwys en is geëis dat hulle in die komende jaar vir ŉ beduidende afname in alle misdade moet sorg,” het sy gesê. Claasen het ŉ analise van kontakmisdade per provinsie oor dié statistiek gedoen. “Dit toon duidelik aan waar die brandpunte is wat aandag moet geniet.” Sy het gesê die Noord-Kaap, wat een van die meer yl bevolkte provinsies in Suid-Afrika is, het die grootste toename in gevalle van roof getoon, met ŉ toename van 6.8%. “Daar is nasionaal egter ŉ afname van aangemelde gevalle van 1.5%. Limpopo het weer ŉ geleidelike toename getoon, met ŉ insidentverskil van 163 gevalle in vergelyking met die vorige finansiële jaar. Mpumalanga, die Wes-Kaap en die Vrystaat wys ŉ daling in gerapporteerde gevalle oor dieselfde tydperk.” Die totale moordsyfer het in 2015/2016 vir die negende opeenvolgende jaar gestyg, tot ŉ totaal van 18 673 moorde. “Slegs in die 2006/2007- finansiële jaar, wat ŉ baie gewelddadige jaar in ons land se geskiedenis was, is daar in die afgelope dekade ŉ groter moordsyfer gerapporteer,” het sy Claasen verduidelik. Limpopo het die grootste toename getoon, met die Oos-Kaap, Noord-Wes en die Vrystaat met syfers hoër as die Suid-Afrikaanse gemiddeld. In die Noord-Kaap het moord egter afgeneem met 9.9%, alhoewel die gerapporteerde gevalle van poging tot moord in die provinsie toegeneem het met 17.1%. “Volgens die SAPD kan die aard van die sosiale kontak tussen die slagoffer en die oortreder moontlik die toename van moorde verduidelik. Die meeste moorde vind binnenshuis plaas, die slagoffers en die oortreders is bekend aan mekaar en ŉ groot aantal moorde word ook gepleeg in ŉ opset waar huishoudelike geweld prominent is. Drank- en dwelmgebruik en -misbruik is ook geïdentifiseer as een van die faktore wat die toename in gevalle kan verduidelik.” Die SAPD wys uit dat hul dossieranalise toon dat die meerderheid oortreders tussen die ouderdom van 18 en 29 is en dat die meeste gewoontemisdadigers is. Volgens Claasens dui die volledige verslag dat Limpopo die provinsie is wat duidelik die meeste ingryping benodig. “Die provinsie is met reg ŉ fokuspunt vir die SAPD. Die enigste kategorieë wat nie ŉ toename in die provinsie getoon het nie, is diefstal by ŉ residensiële eiendom, winkeldiefstal, vragmotor-/swaarvoertuigkapings en bankrowe. Klik hier vir die volledige navorsingsverslag.